**Önk/75-7/2021.**

**J e g y z ő k ö n y v**

Készült Csongrád Városi Önkormányzat Képviselő-testületének **2021. október 23-án** (*szombaton*), de. 09.30 órai kezdettel megtartott **7. (ünnepi) üléséről.**

**Az ülés helye:** A Művelődési Központ Magyar Király díszterme.

**Jelen vannak:** BedőTamás polgármester, Cseri Gábor alpolgármester, Gyovai Gáspár, Gyovai Zsolt, dr. Kádár László Levente, Murányi László, Nagypál Sándor, dr. Törőcsik Attila képviselők, ***összesen 8-an,***

dr. Juhász László jegyző, dr. Barcsi Judit aljegyző, a sajtó képviselői, a város intézményeinek vezetői, dolgozói, a pártok képviselői,

a Díszpolgári Címben részesült **Fábiánné Dr. Szenczi Ibolya,** irodalomtörténész, nyelvművelő, nyugalmazott középiskolai tanár,

a PRO URBE – CSONGRÁD kitüntetésben részesült

**- Túri István Attiláné, nyugalmazott általános iskolai tanár**

 **- Bölcső Nagycsaládosok Csongrádi Egyesülete**

* **Csongrád várost érintő COVID-19 világjárvány elleni védekezésben résztvevő dolgozók,**

a Város Közösségéért Díjban részesült

 - **Ungerbauer Anikó**

 **- Tisza Tidy Up Közösség,**

valamint a kitüntetettek hozzátartozói és a lakosság részéről: 45 fő

**Az ünnepi ülés napirendje:**

1. Díszpolgári Cím átadása
2. A PRO URBE – CSONGRÁD kitüntetés átadása
3. A Város Közösségéért Díjátadása

Dr. Bedő Tamás polgármester: Tisztelettel köszönti az ünnepi ülés valamennyi résztvevőjét.

Az ünnepi testületi ülést megnyitja, megállapítja, hogy a képviselő-testület 8 tagja jelen van.

A díjak átadása előtt bejelenti, hogy Dr. Somogyi Árpád önkormányzati képviselő, orvosigazgató, háziorvos állami kitüntetésben részesült. A Pro Sanitate-díjat Budapesten, október 26-án veszi át.

Az önkormányzati kitüntetések átadása következik.

**1. Díszpolgári Cím átadása**

**Bedő Tamás** polgármester: Csongrád Városi Önkormányzat Képviselő-testülete a 2021. szeptember 30-ai ülésén, a 104/2020.(IX. 30.) önkormányzati határozatával döntött arról, hogy Díszpolgári Címet adományoz **Fábiánné Dr. Szenczi Ibolya** irodalomtörténész, nyelvművelő, nyugalmazott középiskolai tanár részére.

**Víkor Katalin** ismerteti a **Fábiánné Dr. Szenczi Ibolyára** vonatkozó határozatot:

Fábiánné Dr. Szenczi Ibolya a gimnázium nyugalmazott magyar, történelem, mozgóképkultúra és médiaismeret szakos tanáraként nagy elismerést szerzett iskolájának és városának. Sok tanítványa az Országos Középiskolai Tanulmányi Versenyeken elért eredménye alapján felvételi mentességgel került egyetemre, főiskolára. Diákjai kimagasló eredményeket értek el Kazinczy-, Édes anyanyelvünk, helyesírási és egyéb versenyeken.

Tehetséggondozó munkájáért a tanárnő megkapta a legmagasabb elismerést, a „Bonis Bona – a nemzet tehetségeiért” – Életmű-díjat.

A gimnázium fennállásának 75. évfordulójára megírta *A Batsányi János Gimnázium története* című könyvet, melynek a 85. évfordulóra második, rövidített kiadása jelent meg.

Nyugdíjazásáig megyei szaktanácsadó és országos közoktatási szakértő volt.

Magyarországon a magyar nyelv napját 2010 óta ünneplik meg. Azóta Fábiánné dr. Szenczi Ibolya minden évben – a Csemegi Károly könyvtárral közösen – megrendezi Csongrádon is az ünnepséget. Több évben hirdetett anyanyelvi pályázatot a térség összes általános iskolásának és középiskolásának. A pályamunkák értékelésére a nyugdíjas magyar szakos tanárokat vonta be és neves előadókat hívott az anyanyelvi ünnepségekre.

2010-ben létrehozta a Távlat közhasznú Egyesületet, mely a város kulturális életének értékes színfoltja lett. Kiadói tevékenységet is folytat a civil szervezet. Célja Csongrád értékeinek megmentése. Elindította a *Pedagógiai értékeink könyvsorozatot*, melyben több elismert pedagógus életútja jelent meg.

Irodalomtörténészi munkásságának egyik legfontosabb elismerése, hogy a Magyar Irodalomtörténeti Társaság országos alelnöke lett. 2010-ben városi közadakozásból elkészíttette a Kossuth Lajos Általános Iskola falára a Jókai Mór-domborművet, melyet a Magyar Irodalomtörténeti Társaság Csongrádra szervezett országos konferenciáján avatott fel.

Fábiánné Dr. Szenczi Ibolya kiemelt kutatója Jókai Mór csongrádi kötődéseinek, valamint Kádár Lajos népi író életének, munkásságának.

Csongrád híres szülöttének, Milos Crnjanskinak a városhoz kötődését és Csongrád város nevének műveiben való előfordulását országos és nemzetközi konferenciák keretében mutatta be. Három darab többnyelvű könyve jelent meg a Nolit-díjas alkotóról.

Fábiánné Dr. Szenczi Ibolya nemzetközi viszonylatban elismert Crnjanski-kutató, munkásságával hozzájárul Csongrád város jó hírnevének öregbítéséhez.

Összegyűjtötte a város irodalmi örökségét, *a Csongrád város irodalmi öröksége* (2015) című könyvében bemutatja a város népköltészeti múltját, a Csongrádhoz kötődő írók, költők életét és munkásságát, valamint azokat az irodalmi alkotásokat, amelyekben Csongrád város és a csongrádi emberek élete szerepel.

Nyelvművelő munkásságasorán Fábiánné Dr. Szenczi Ibolya 14 országos ifjúsági anyanyelvi tábort szervezett Csongrádra, melyekben legnagyobb magyar nyelvészeink tartottak előadásokat. Munkájának köszönhetően a nyelvművelő újságok Csongrádot az anyanyelv városának nevezik.

**Kiemelkedőbb szakmai díjai, elismerései:**

Batsányi-díj, 1985., Milos Crnjanski-emlékérem, 1993., Pro Urbe-Csongrád, Nemzeti Kulturális Alap, Alkotói-díj, 2017., „Bonis Bona – A nemzet tehetségeiért” – ÉLETMŰ-DÍJ, 2015.

Fábiánné Dr. Szenczi Ibolyát irodalomtörténészi, nyelvművelői, írói, középiskolai tanári és szakrétői munkája teszi méltóvá a Díszpolgári Címre.

Bedő Tamás polgármester átadja a kitüntetést.

- - -

**2.A „PRO URBE – CSONGRÁD” kitüntetés átadása.**

**Bedő Tamás** polgármester: Csongrád Városi Önkormányzat Képviselő-testülete a 2021. szeptember 30-ai ülésén, a 105/2020.(IX. 30.) önkormányzati határozatával döntött arról, hogy "*PRO URBE - CSONGRÁD*" kitüntetést adományoz **Túri István Attiláné,** nyugalmazott általános iskolai tanárrészére.

**Víkor Katalin** ismerteti a **Túri István Attilánéra** vonatkozó határozatot:

Túri Attiláné 1973 óta - megszakítás nélkül - nyugdíjba vonulásáig az Ének-Zenei Általános Iskola magyar-ének szakos nevelője. Nevelő-oktató munkája mellett sajátította el a karvezetést. Pedagógus szüleitől - a testvéreivel együtt - a családi életben megtanulták mindazt, amely ma olyannyira hiányzik nagyon sok ember életéből: az összetartást, a kötelességtudatot, az egymás folyamatos és kölcsönös segítését.

Akik látták már őt tanítani, vagy akiket tanított, azok számára fogalom: a klasszikus pedagógus megtestesítője, a város meghatározó tanáregyénisége. Kitűnő pedagógiai érzékkel, önzetlenül, hozzáértéssel, őszinteséggel és végtelen türelemmel oktat és nevel: tanulót, szülőt és kollégát egyaránt. Óráit az igényesség, gondosság, tervszerűség, kreativitás, a gyermekekkel való sokoldalú törődés, értékközvetítés, élménynyújtás jellemezte.

 Egész pedagógus pályája példakép az ének- zenét tanítók előtt. Kodály gondolatát, mely szerint „Az ének szebbé teszi az életet, az éneklő másokét is.”, magáénak érzi, tanítványait erre ösztönzi, ennek szellemében szervezte a külföldi utakat az iskola kórusa számára, lehetőséget biztosítva a szereplésre, az iskola és a város jó hírnevének öregbítésére.

Mint pedagógus, gyermekdarabokat tanított, rendezett, amit nagyszámú gyermek bevonásával adtak elő. Egyik kiemelkedő előadás „A hét betű” gyermekopera, melyet 4 alkalommal adtak elő a Magyar Király dísztermében.

 A Harmónia gyermekkórus külföldi kapcsolatai révén vendégszerepelt Hollandiában, Németországban és Romániában. Kórustalálkozókon arany minősítést ért el kórusaival. A kóruséneklés egy olyan egyedülálló tevékenység, amelyhez állandó közösségi érzés és felelősségtudat kell. Akiknek megadatott, hogy énekkarok vezetői lehetnek, tudják, mennyire csodálatos érzés egy énekegyüttes előtt állni, ahol az énekesek közös szándéka magas fokú, koncentrált munkával egy  varázslatos légkört teremt, mely csak a zenemű befejeztével szűnik meg.  Az így létrejövő eredmény megmutatása, eme csodás erő alkalmazásának folyamata a karvezetés lényege. Példát mutatva tanítványainak, a mai napig aktív tagja és vezetője a Csongrádi Zenebarátok Kórusának. Rendszeres szervezője a kórus kétévenként megrendezésre kerülő kórustalálkozójának. Külföldön és belföldön is számos rendezvényen képviselte az énekkar városunkat.

Egyik legemlékezetesebb külföldi útjuk Olaszországban, a Vatikánban volt, amikor a „Liszt Ferenc Esztergomi miséje” vatikáni változatának ősbemutatóját énekelhették.

Csongrád város Képviselő-testülete az általa vezetett kórusnak 2010-ben Közművelődési Díjat adományozott.

Zenei elhivatottságában, és pedagógusként is méltó követője édesapjának, Galli Jánosnak, Csongrád Város Díszpolgárának.

Különleges képessége van tudásának átadására. Mindig és mindenkit tanít, akkor is, ha nem szól, mert a lényéből származik a folytonos adakozás. Mindezt pedig könnyedén és minden tolakodás nélkül teszi, mert természetéből fakad. Eszköze a tudás és a szeretet. Tanári munkája mellett kiemelkedő szerepet tölt be városunk kulturális életében, ezzel is példát mutatva.

Bedő Tamás polgármester átadja a kitüntetést.

- - -

**Bedő Tamás** polgármester: Csongrád Városi Önkormányzat Képviselő-testülete a 2021. szeptember 30-ai ülésén, a 105/2020.(IX. 30.) önkormányzati határozatával döntött arról, hogy "*PRO URBE - CSONGRÁD*" kitüntetést adományoz a **Bölcső Nagycsaládosok Csongrádi Egyesülete** részére.

**Víkor Katalin** ismerteti a **Bölcső Nagycsaládosok Csongrádi Egyesületére** vonatkozó határozatot:

Az egyesület idén ünnepeli fennállásának 30. évfordulóját. Alapításuk óta kiemelt célként fogalmazták meg a családokkal, gyerekekkel való foglalkozást, különösen, de nemcsak kizárólag a nagycsaládban élők szabadidős tevékenységeinek szervezését, érdekképviseletét.

A Bölcső Nagycsaládosok Egyesülete tagja a Nagycsaládosok Országos Egyesületének, valamint a Kárpát-medencei Családok Szervezetének.

Az Egyesület az Önkormányzattal a gyermekeket, családokat érintő témákban rendszeresen egyeztet és javaslatokat fogalmaz meg. Aktív részese Csongrád város közösségi életének, közreműködői különböző csongrádi rendezvényeknek, valamint jelentős számú vendéget vonzó saját rendezvényeket is tartanak (pl.: Makk-Marci Egészségnap). Az egyesület tagja a Csong-RÁD-Is-Számít helyi akciócsoportnak, valamint konzorciumi partnerek voltak a most záródó EFOP-os pályázatok közül, többnek is.

Az elmúlt 30 éves munkájuk elismerése a Pro Urbe-Csongrád kitüntető cím adományozása.

Bedő Tamás polgármester átadja a kitüntetést.

- - -

**Bedő Tamás** polgármester: Csongrád Városi Önkormányzat Képviselő-testülete a 2021. szeptember 30-ai ülésén, a 105/2020.(IX. 30.) önkormányzati határozatával döntött arról, hogy "*PRO URBE - CSONGRÁD*" kitüntetést adományoz a **Csongrád várost érintő COVID-19 világjárvány elleni védekezésben résztvevő dolgozók** részére.

Bejelenti, hogy a **bronzérem** és az **emléklap** a Városháza emeleti folyosóján, egy vitrinben kerül elhelyezésre a 2006-ban, Csongrád város lakosságának a tavaszi árvízvédekezés során végzett közösségi munkáját elismerő Pro Urbe kitüntetéssel együtt.

**Víkor Katalin** ismerteti a **Csongrád várost érintő COVID-19 világjárvány elleni védekezésben résztvevő dolgozókra** vonatkozó határozatot.

2019. novemberében, amikor először hallottuk a hírekben, hogy egy ismeretlen eredetű betegség szedi áldozatait a világban, még nem gondoltuk, hogy közel két év múltán egy világjárvány közepén leszünk, amelynek ez idáig megközelítőleg, öt millió áldozata lett a világban. A pandémia megváltoztatta a mindennapjainkat, a szociális kapcsolatainkat, az életünket. Ma már nincsen olyan ember, aki valamilyen formában ne találkozott volna

a járvány okozta szörnyűségekkel. Ne lenne szerettei, ismerősei körében áldozata a vírusnak. Csongrád városát is komoly erőn felüli feladat elé állította a járvány kitörése. A rendőrségnek, a katasztrófavédelemnek, a szociális-és egészségügyi ellátórendszereknek, a közigazgatásnak, a köznevelési intézményeknek összefogva kellett kezelni a védekezést, annak érdekében, hogy a vírus minél kevesebb veszteséggel érintsen bennünket. Be kellet vezetni és el kellett fogadtatni olyan védekezési technikákat, amelyekre a lakosság nem volt felkészülve. A védekezés szabályai és annak keretei közé kellett helyezni életünket. Ezek a szabályok mindenkire vonatkoztak, a csecsemőktől az idősekig.

Minden korosztályra külön kellett reagálni, hiszen minden korcsoportnak más szükséglete volt a járványhelyzetben. A lakossággal el kellett fogadtatni a megváltozott élethelyzeteket, ehhez naprakész, hiteles tájékoztatásra volt szükség.

Minden összefogással történt: a maszkok kiosztásától kezdve a köztéri fertőtlenítésig, az intézményi lezárások, majd fokozatos nyitások. Komoly felvilágosító és oktató programok álltak a lakosság rendelkezésére. Majd elérkeztünk a védőoltás kampányszerű kivitelezéséhez. Folyamatosan oltottak a háziorvosok, és az oltóponton is több ezer oltás beadására került sor. Az összehangolt munka következménye az egymás segítése, támogatása és az azonnali reagálás.

A védekezésben részvevő valamennyi dolgozó jól tudta, hogy egy telefon elindításával azonnali támogatást és segítséget fog kapni bármely területen, és nem lesz egyedül a problémával. A megoldás ott volt közöttük az összefogásban és az elhivatottságban.

A védekezésben részt vevő dolgozók példamutató összefogásának, valamint hivatásukon túl érő áldozatkész munkájuknak köszönhetően, Csongrád városában sikerült kordában tartani a koronavírus járványt.

Bedő Tamás polgármester jelképesen átadja a kitüntetést Tóth Irénnek, a Dr. Szarka Ödön Egyesített Egészségügyi és Szociális Intézmény igazgatójának.

**3.A Város Közösségéért Díj átadása**

**Bedő Tamás** polgármester: Csongrád Városi Önkormányzat Képviselő-testülete a 2021. szeptember 30-ai ülésén, a 106/2021.(IX.30.) önkormányzati határozatával döntött arról, hogy **Város** **Közösségéért** **Díjat** adományoz **Ungerbauer Anikó** részére.

**Víkor Katalin** ismerteti az **Ungerbauer** **Anikóra** vonatkozó határozatot.

Ungerbauer Anikó már gyermekként is tudatos volt, célok vezérelték, melyeket mindig véghezvitt. Mert nagyokat álmodni. A nagyszülei, szülei mindig a hagyományos értékek megbecsülésére és küzdésre tanították, melyeket példa értékűen vitt tovább élete során. Kapcsolatai az évek alatt kiterjedtek, mindenre nyitott, érdeklődő és vezető személyiségéből adódóan, közösségformáló szerepe kiemelkedő.

Családi borászatukban is kimagasló eredményeket mutathat fel, de a rengeteg munka mellett, a számára oly fontos közösség építése mindig főszerepet kapott.

Anikó a Bokrosi Hagyományőrző Egyesület megálmodója, és a mai napig a szüreti mulatságvezető, szervező egyénisége. Az összetartozás és a Bokrosi Hagyományőrző Egyesület fogalma bizonyítottan egyenlő. Az egyesület elnökével és tagjaival szoros kapcsolatot ápolva, minden kitűzött célt megvalósítanak, számukra nincs lehetetlen. Az egyesület sikeres pályázatai is Anikó nevéhez kapcsolódnak. Míg a tagok a látható, legtöbbször fizikai munkát végzik, Anikó által a háttér munka is megvalósításra kerül, éjszakákat nappallal összekötve, erejét nem kímélve tesz a közösségért. Csapatösszetartó ereje megkérdőjelezhetetlen.

Anikó aktív résztvevője, segítője, szervezője számos városi rendezvénynek, legyen szó borfesztiválról, kiállításról, borászati bemutatóról, borkóstolóról, Hagyományőrző Szüreti Bálról, Bokrosi Hagyományőrző Egyesületről, falusi turizmusról. Mindemellett a megújult Bokrosi Játszótér és a Művelődési Ház sorsát is figyelemmel kíséri. Szívvel-lélekkel, -egész családjával együtt- sokat tesz azért, hogy a környezetében élő emberek életminősége, kulturális informáltsága bővülhessen, és hogy a hosszú évekre visszanyúló bokrosi hagyományok fennmaradhassanak a következő generáció számára.

Ahogy a szüreti bál mottója is hangzik, „csak az élmény teremt hagyományt”… Anikó élményt teremt sok ember számára, a hagyományos értékek átadása és megőrzése által.

Bedő Tamás polgármester átadja a kitüntetést.

- - -

**Bedő Tamás** polgármester: Csongrád Városi Önkormányzat Képviselő-testülete a 2021. szeptember 30-ai ülésén, a 106/2021.(IX.30.) önkormányzati határozatával döntött arról, hogy **Város** **Közösségéért** **Díjat** adományoz a **Tisza Tidy Up Közösség** részére.

**Víkor Katalin** ismerteti az **Tisza Tidy Up Közösség** vonatkozó határozatot.

A Tisza Tidy Up (Összefogás a Tiszta Tisza-partért) közösség fő célja a környezetvédelem, környeztünk megtisztítása, tisztán tartása.

Ian Davies feleségével Angliából Csongrádra költözött. Felesége, Fodor Edina Csongrádi gyökerekkel rendelkezik, így adott volt, hogy családjukkal haza költözzenek. Házuk a Belvárosban, a Tiszához közel található, így mindennap látták, hogy mennyi szemetet hoz magával a folyó.

Első alkalommal egy eseményt hoztak létre a közösségi oldalon, melynek hatására sokan csatlakoztak a környezetvédő megmozduláshoz. A közösség nemes célját és aktív munkáját látva, a nyilvános csoport már több mint 300 fővel rendelkezik.

A Tisza partjának megtisztítása után más csongrádi területeket is (pl.: Györfös, Bökény) feltérképeztek és összefogással kitakarítottak. A szemétszedő akciójuk során többen családjukkal vettek részt, ezzel példát mutattak gyermekeiknek, a fiataloknak.

A gyermekek gondolkodásának reformálása érdekében több alkalommal szerveztek játékos vetélkedőket, oktató foglalkozásokat. Az oktatáshoz a Tiszából kigyűjtött hulladékot használták, abból készítettek szemléltető eszközöket. Munkájuk megmutatására, szervezésére aktívan használják a közösségi média adta lehetőségeket.

Felvették a PET KUPA alapítvánnyal is a kapcsolatot, akik a hulladékgyűjtésen az újra hasznosításra is nagy hangsúlyt helyeznek. Közös munkájukkal szeretnék elérni, hogy környeztünk tisztán tartását és az újrahasznosítást széles körben elterjesszék és elmélyítsék.

A Tisza Tidy Up közösséget a környezetünk megvédése érdekében tett munkájáért és az ehhez szükséges közösség kialakításáért és aktív koordinálásáért javaslom a „Város Közösségéért díjra”.

Bedő Tamás polgármester átadja a kitüntetést a közösség képviseletében jelenlévő Edina Deavis**-**nek

Bedő Tamás polgármester gratuláló szavakat mond.

A kitüntetésért köszönetet mond Fábiánné Dr. Szenczi Ibolya.

Bedő Tamás az ünnepi képviselő-testületi ülést bezárja.

K.m.f.

 Bedő Tamás Dr. Juhász László

 polgármester jegyző